**La fel, fierbinte**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În noaptea asta stelele nu cântă,

Stau la taclale, triste, se frământă,

Doar luna mai zâmbește când descântă

Un vers de-amor, de dragoste înfrântă.

În vara asta nici măcar nu plouă,

E secetă și florile n-au rouă,

Canicula le-mbracă de la nouă

Și plâng a toamnă rece, câte două.

În dimineața asta n-am cuvinte

Nici să te certe, nici să te alinte,

Și toată ziua am să fiu cuminte

Chiar dacă te iubesc la fel, fierbinte.

- În noaptea asta mă strecor letargic

În visul tău şi-aş vrea să-ţi fiu antalgic,

Spune-mi, iubirea mea, de ce nostalgic

Te plimbi prin amintiri? Ce punct nevralgic

Îţi răsfoieşte noaptea ca pe-o filă

Scrisă cu foc... Mai lasă-mi clorofilă

S-o duc în templul toamnei şi-o Sibilă

Să-mi dea în schimb o mână de argilă

Pe care s-o frământ cu praf de stele,

Să-ţi spun că tu din gândurile mele

Nu pleci nicicând, blestemul unor iele

Te-a rătăcit în buclele rebele.

Ioan Grigoraș Liliana Trif